Ahomatromfo mu ɔkokodurfo MTN Ghana aboa Ghana Bɔɔlbɔ Baatan (GFA) Amereka dɔla no ɔpepem ebien ($2M) dɛ wɔmfa nkɔ 2022 Qatar Wiadze Bɔɔlbɔ Akansi no. Ɔberɛfɛw 3, 2022 na MTN Ghana mpanyimfo nye Ghana Bɔɔlbɔ Baatan no na Soafo a ɔhwɛ Ghana Agodzi nsɛnsɛm do Onyimnyamfo Mustapha Ussif hyiae wɔ Nkran na wɔdze sika yi boae.
Ɔpanyin a ɔda Ghana Bɔɔlbɔ Baatan no ano Owura Kurt Edwin Okraku gyinaa Ghana anan mu gyee dɛm sika yi maa Ghana Black Stars. Mpanyimfo ekukudam na nna wɔwɔ dwumadzi no ase. Ɔsoafo a ɔhwɛ Ghana Agodzi Nsɛnsɛm do a wɔfrɛ no Onyimyamfo Mustapha Ussif so ka mpanyimfo a nna wɔwɔ dwumadzi no ase no bi.
Nnyɛ sika no nko na MTN Ghana mpanyimfo dze maa Ghana Bɔɔlbɔ Baatan no. Wɔsan so nye Ghana Bɔɔlbɔ Baatan no nyaa Qatar Wiadze Bɔɔlbɔ Baatan Akansi a Ghanaman no besi bi no ho anyɛnkofa. Anyɛnkofa a wonyae no nye dɛ, wɔbɛma Ghana bɔhwɛadzefo akwanya ma wɔaahwɛ Ghana Black Stars akansi biara a wobesi no Qatar 2022 Wiadze Bɔɔlbɔ Akansi no ase wɔ MTN Ghana hɔn prama soronko a wɔfrɛ no Ayoba no do.
Nhyiamu no ase no, nsɛm a Onyimyamfo Mustapha Ussif dze too gua no nye yi:
“Dɛm mboae yi aba yie na obekenyan Black Stars hɔn ahoboa a ɔfa hɛn enyidoadzehu ne nyae ho no wɔ Qatar”.
“Dɛ mbrɛ metaa ka no, twaka tɔɔtsenn da edwumakuw hɔn mboae na mbɔdzembɔ wɔ agodzi mu ntamu, na wɔ iyi mu no, mekyerɛ Ghana Black Stars”.
“Ghana n’akwanya a onyae sii akan wɔ 2006 Wiadze Bɔɔlbɔ Baatan Akansi no bi a nna ɔyɛ abakɔsɛm no, na hɔn mbɔdzembɔ wɔ akansi no ase no, ne kɛse gyina Ghana edwumakuw hɔn mboae do. Mowɔ awerɛhyɛmu dɛ, MTN hɔn gyedzi yi a woenya wɔ Ghana mu a wɔada no edzi akyerɛ yi bɛhyɛ bɔɔlbɔ kuw no nkuran wɔ Qatar akansi no na akansi biara a ɔwɔ n’ekyir no mu”.
“Ohia so dɛ yɛdze dɛm sika puduoo yi dzi dwuma a ɔsɛ ama oeetum enya nsunsuando a ɔfata no wɔ bɔɔlbɔ kuw no do”.
Qatar 2022 Wiadze Bɔɔlbɔ Baatan Akansi no bɛhyɛ ase Ɔberɛfɛw 20, 2022 wɔ Qatar. Ɔman Ghana nye ɔman Portugal bobue hɔn akansi ne nsii ano Ɔberɛfɛw 24, 2022. MTN Ghana na Ghanafo nyinara enyi da kwan dɛ Black Stars bɛtsew ɔman no na Ebibiman enyim wɔ akansi no ase dɛ mbrɛ wɔyɛe wɔ South Africa 2010 ase no.
